Учебна     2018/2019 година.

Нова учебна година! Нови очаквания, надежди, мечти!
Тази година е особено значима, защото ПГ „Ген. Вл. Заимов” отбелязва половинвековен юбилей. Вече 50 години тук се възпитават знаещи и можещи млади хора.  Днес  училището отваря врати, за да посрещне своите ученици – нови и стари.
През тази година новоприетите ученици са   разпределени в 5 паралелки със следните професии:
1.Системен програмист
2.Организатор на туристическа и агентска дейност
3.Ресторантьор/ Техник-технолог в ХВП
4.Мехатроника
5.Приложен програмист
През настоящата учебна година в училището се обучават общо 563 ученици.
Новата учебна година е тържествено открита на 17  септември с приветствие от Директора на ПГ „Ген. Вл. Заимов”. Следват приветствия от кмета на община Сопот – Деян Дойнов, от представители на мести фирми и организации. Празникът завършва с тържествен водосвет.
И тази година учителският колектив има нови попълнения:
По математика – И. Блажева, по БЕЛ – П. Кисьова, по физика – Мая Атанасова
Годината е белязана и от една голяма загуба. В навечерието на Коледа си отиде един от нас – завинаги ни напусна инж. Теодора Ковачева. Амбициозна и отдадена на професията, тя винаги ще бъде част от голямото семейство на заимовци.
Месец септември винаги е наситен с много динамика, свързана с организиране на учебната година, подготовка и утвърждаване на учебната документация.
От самото начало за всички е ясно, че тази година е по-специална. Училището посреща своя 50-ти юбилей.

м. септември

На 27 септември 2019 г. на територията на училищата от цялата страна се провежда Европейски ден на спорта в училище. Инициативата е част от мероприятията за отбелязването на Европейската седмица на спорта.
Инициативата дава възможност на училищата да популяризират физическото възпитание и спорт в училище, да създадат условия за забавление чрез физическа активност за младите хора, да подобрят общественото здраве чрез въвеждане на методи за учене през целия живот и да засилят участието и развитието на социални умения сред учениците.
ПГ „ Ген. Владимир Заимов“ отбелязва този ден с провеждане на масов турнир по тенис, волейбол и футбол под ръководството на учителите по ФВС .
При подобна инициатива се заражда идеята за „Най-дългото хоро“, която продължаваме в годините през голямото междучасие всеки петък. Народните хора и танци със своя музикален съпровод и музикално-двигателни задачи оказват активно помощ за многостранното възпитание на учениците.
Получихме и се запознахме с Правилата за провеждане на Ученическите игри през     учебната 2018/2019  година. Започнахме подготовката на представителните отбори по отделните видове спорт.
През месец септември Ц. Иванова и Св. Георгиева кандидатстваха и спечелиха  проект за финансиране и провеждане на инициативи в седмицата "Запознайте се и програмирайте“ към Фондация „Работилница за граждански инициативи”.
Директорът на училището -  Госпожа Катя Адърска  и г-жа Мария Богданова подписаха договор по програма Еразъм+, КД1. 20 ученици ще проведат двуседмичен стаж в Берлин. Един месец по-късно започна обучението по немски език на желаещите ученици, проведено от Мария Богданова.

м. октомври

През месец октомври в седмицата "Запознайте се и програмирайте“ се провеждат три инициативи за реализиране на  събитието "Какво можем с програмирането?" към проект, който се осъществява благодарение на подкрепата на Фондация „Работилница за граждански инициативи”, SAP и TechSoup.

От няколко години в гр. Горна Оряховица се провежда конкурс изложение „Младежко техническо творчество“. Ученици и учители от ПГ„ Ген. Вл. Заимов” са ежегодни участници. И тази година под ръководството на инж. Красимир Проданов участниците Лъчезар Пещерлиев, Александър Цветков от 12.а клас, Кирил Димов и Ангел Пенчев от 10.а  клас представиха свои идеи и проекти. Те завоюваха второто място.
През месец октомври по проект М. Христозова посети ЦЕРН, Швейцария.

За поредна година през октомври стартират и клубовете, сформирани по националната програма  „С грижа за всеки ученик”. Създадени са общо 23 клуба.  По проекта на МОН „Подкрепа за успех” са създадени 10 групи.
Във връзка с Националната седмица на четенето  учителите по БЕЛ организират и провеждат :
-езиково състезание  „Знаете ли български език?”, в което участват ученици от VІІІ до ХІІ клас (24.10.2018 г.)
-конкурс за проект и за презентация на теми: „Моят любим автор”, „Моята любима творба”(24.10.2018 г.)
-четене на откъси от любими автори и творби в часовете по литература.

Христина Цонева сподели пред всички колеги впечатленията си от участието в проекта на  Гьоте институт, Берлин, „Училищната система в Германия“ и разказа за работата си в германски училища.

През месец октомври стартира програмата за наставничеството. Със заповед на директора са определени Тотка Видолова за наставник на Светлана Жутева, Мария Богданова за наставник на Стела Караганчева, Таня Искрова за наставник на Петър Бъндев, Иглика Порязова за наставник на Мая Атанасова.



м. ноември

Началото на месец ноември винаги започва с един от най-българските празници – Денят на народните будители. В навечерието на празника е организиран традиционният курбан за здраве. Тази традиция в навечерието на 1 ноември е на вече четвърт век. И пак по традиция новоприетите ученици поставят цветя пред паметниците на народните будители в Сопот и Карлово.
Традиционният поход в чест на 1-ви ноември „Ден на будителите“ се осъществява под ръководството на г-н Г. Генов с група ученици от гимназията до връх Ботев – Стара планина.
Клуб „Млад възрожденец” с ръководител Теодора Александрова взе участие в националния конкурс „Ще обичам таз земя и тоз народ”.

През месец ноември бе отбелязана Европейската седмица на професионалните умения  за професиите  “Системен програмист” и “Приложен програмист”.
Организирано беше изложение на проекти и разработки на ученици от училището, с които те са участвали на състезанието “ Зная и мога как“ и олимпиади по ИТ  с ръководители Красимир Проданов и Теодора Ковачева
Проведена бе кръгла маса с ученици от 9, 10, 11, 12 клас от специалности  „ Системно и „Приложно програмиране“ . Темата на кръглата  маса бе “Избрах да уча програмиране” с организатори Т. Белезирева и  С. Георгиева.

През месец ноември Мария Богданова започна обучението на 30 ученици по проект „Нашите пари“ – финансова грамотност. Този проект е разработен от нея, финансиран от VISA и координиран от Академия НИКЕ. След приключване на проекта учениците получават сертификати.
През месец ноември се проведе и Седмицата на предприемачеството - инициатива на Джуниър Ачийвмънт.
От 15.11.2018г. до 16.11.2018г. в гр. Велинград бе организиран Иновационен лагер съвместно с  ПГ по  икономика и туризъм "Алеко Константинов",  гр. Велинград.
Участниците са  ученици от XII клас с ръководители Петя Тодорова и Стайко Илинов.
Отново  през месец ноември  Николета Колева и Елица Христова от 10.в клас, с ръководител г-жа Петя Тодорова  участваха в онлайн конкурс за млади предприемачи „Имам бизнес идея“ и завоюваха III-то място. Конкурсът е част от инициативата на Европейската комисия „Европа в моя регион“ 2019 г.



м. декември 

Освен с очакването на Коледа, декември винаги е  много наситен откъм събития. Този декември честваме за 50-ти път името на нашия патрон  Генерал Владимир Заимов.
Във връзка с честванията за патронния празник на училището бяха проведени редица инициативи:
- Поетичен спектакъл „Порастването” с участието на ученици от 8-ми и 9-ти клас, с ръководител Св. Дъбенска.
- Дебат на тема „Съвременният  патриотизъм” с ученици от 10-те и 12-те класове, подготвен от Христина Дамянова.
- Викторина на тема  „Познавате ли Заимовия род?” – подготвена от Гинка Стойчева-Проданова и проведена от Иглика Порязова.
- Организация и провеждане на среща с преподаватели и студенти от Историко-- философския факултет на ПУ „Паисий Хилендарски” – Иглика Порязова.
- Подготовка на материали за часа на класа –Теодора Александрова
- Турнир за възрастова група VIII - X клас, проведен на 4 декември /вторник/ 2018 г., който е посветен на 50-годишния юбилей на гимназията.
Бяха поканени отборите на СУ “Христо Проданов“– гр. Карлово, ПГ “Христо Смирненски“-гр. Карлово и ПГ “Братя Евлоги и Христо Георгиеви“ – гр. Карлово.
Нашият отбор, с учениците Стамен, Иван и Светлозар от 10.б клас и Константин Рачев от 10.а клас, се представи достойно и завоюва титлата.
Участниците бяха наградени с купи, медали и грамоти.
-Проведен бе вътрешен турнир по Волейбол – двойки  – м. май, където участие взеха 8 отбора от различни класове.
Борбата беше оспорвана и след приключването на турнира, победителите Стилян Топалов – 9.д клас, Александър Славов – 10.а клас, Мустафа Юмер – 8.а клас и Георги Селаков – 8.а клас  взеха участие в Олимпийски фестивал на надеждите в Албена – плажен волейбол, със съдействието на Белчо Горанов, Генерален секретар на БОК.
На 15 декември бе проведен ежегодният благотворителен бал. Средствата, събрани от благотворителната инициатива, се разпределят за подпомагане на наши ученици.
В навечерието на Коледа бе организиран и благотворителен базар със съдействието на Ученическия съвет.
Наред с празничните инициативи вървят и делничните задачи.
Организирани и проведени са училищните кръгове на олимпиадите по различните дисциплини.
Ученици от 9 и 10 класове ръководени от Мария Богданова участваха в национално състезание  по немски език.
Хр. Демирев и Ал. Демирева разработиха 15 учебни програми към МОН за IV степен на Професионалната квалификация за колежанска специалност „Специално производство - производство на въоръжение и боеприпаси“.

Петя Тодорова  и 16 ученици от ПГ "Ген. Владимир Заимов" участваха в инициатива на JA BULGARIA Мениджър за един ден. Същите заеха управленски позиции в рамките на един ден в УниКредит Булбанк, СКФ Берингс България, Община Сопот, ВМЗ ЕАД, САТНЕТ ЕООД.
Петя Тодорова  и колеги организираха по време на инициативата на JA BULGARIA „Световната седмица на парите“  иновационен лагер  с ученици от 10 и 11 клас, създавайки кръстословица с определени икономически понятия. Всички се справиха успешно.
Ученици от 12.в клас професия „Икономист” с ръководител Стайко Илинов участваха в Състезание по Счетоводство и Финанси, организирано от Асоциацията на икономическите училища в България и получиха сертификати за признаване на оценка „отличен 6.00” за успешно положен конкурсен изпит за кандидатстване в „Университета за национално и световно стопанство”.

През месец ноември и декември  според изготвените планове за наставничеството бяха проведени съвместни уроци в класовете 8.а и 8.б със Стела Караганчева и Мария Богданова, 8.г и 8.д с Тотка Видолова и Светлана Жутева и 12 клас Таня Искрова и Петър Бъндев.
През декември бе спазена и друга заимовска традиция – колективно посещение на театрална постановка.
Краят на декември винаги е изпълнен с коледен дух. Празничната украса в училище, най – добре украсената класна стая,  елхата – всичко това   засилва усещането за Коледа.
В навечерието на коледната ваканция се организират и тържества по класове.





м. януари
Януари е началото на новата календарна година – 2019. Тя е по-особена в живота на нашето училище, защото е юбилейна. Очакват ни празници, но и равносметка. Равносметка за изминалите години, за постигнатото до тук, но и отговорност за настоящето и бъдещето на училището, което вече 50 години подготвя и възпитава достойни млади хора.
След края на коледната ваканция всички усилия са насочени към успешно приключване на първия учебен срок.
Заедно с ежедневните задачи по текущата ни работа, стартират и предвидените извънкласни дейности. Учителите по БЕЛ организират и отбелязват Деня на ръкописното писмо – 23.01.2019г. с конкурс за най-красив почерк.
През месец януари Мария Богданова участва в онлайн обучение по програма Еразъм+.
По Национална програма ”Осигуряване на съвременна образователна среда”, модул „Подобряване на  условията за експериментална работа по Природни науки” на училището са отпуснати финансови средства. С тях бяха закупени нагледни средства и комплекти за експерименти по природни науки. Във връзка с това е направена проверка от ст. експерт Татяна Цанкова.



м. февруари – начало на втори срок
Вторият срок започна с принудителната грипна ваканция, което наложи набелязване на мерки за наваксване  на учебното съдържание.
През този месец стартираха и областните кръгове на олимпиади по:
География и икономика – с класиран на първо място в област Пловдив  Николай  Петров  от 11.б клас и на пето място Атанас Колев от 12.в клас;
Български език и литература – Поля Андонова от 9.а; Николета Колева от 10.в; Цветелина Георгиева от 12.в клас.
Философия – Красимира Георгиева -12.в; Елена  Джуркова -12.в; Яна Манджукова -12.а; Милена Петрова – 12.а. До селекция от Националната комисия по философия бяха допуснати Милена Петрова и Елена Джуркова.

На 03.02 2019 г. скъп гост в нашето училище бе Теодосий Теодосиев, наречен „златният учител”. Живата легенда на България, учителят, човекът, който подготвя най-добрите ученици на България, първенци на  световните олимпиади по физика, завладя аудиторията с топлината на гласа си и мъдростта му заплени и най-буйните ученици.

На 16.02.2019 г. четирима ученици от 11.в клас взеха участие в Националното състезание по икономика и получиха сертификати. Според приетия регламент на всички тях се признава оценка „отличен 6.00” за успешно положен конкурсен изпит за кандидатстване в Университета за национално и световно стопанство по направление „Икономика, общество и човешки ресурси” за учебната  2019/2020 г.
През този месец се проведе и регионалното състезание по професии във Велинград. В категориите „Най-добър млад сервитьор” , „Най-добър млад барман” и „Най-добър млад хлебар-сладкар” училището ни бе представено от  отборите на  инж. Георги Иванов - Нанси Черкезова, на инж. Мария Стоянова – Петя Пекова и на инж. Иванка Личева – Поля Стоянова. Учениците бяха класирани за национален кръг.



През месец февруари беше проведен за 9-ти пореден път общинският кръг на националното състезание по приложна електроника „Зная и мога как“, проведено с представители на търговска верига „Елимекс“. В състезанието взеха участие ученици от 9, 10, 11 и 12 клас от специалност „Компютърна техника и технологии“ и „Системен програмист“.
В Националното състезание по математическа лингвистка в гр. Пловдив училището ни бе представено от  Мирослав Николов – 9.а клас  с ръководител Мариета Андреева.
В Квалификационна дейност по национална програма на МОН  на тема „Новото учебно съдържание по история за 10 клас” в гр. Банкя взе участие  Гинка Стойчева.


м. март
Баба Марта поставя началото на новия месец. Училището е в червено-бяла украса. Мартеници – големи и малки красят двора, класните стаи и всички ученици, учители и служители. Това е един от месеците, наситени с най-много събития.
Един от най-очакваните празници - Денят на спорта и таланта беше проведен на 22.03.2019 година и посветен на 50-годишния юбилей на гимназията.
„Денят на спорта и таланта“ е вече традиция за заимовци през последните години. Гости на този тържествен ден бяха:
Белчо Горанов – генерален секретар на БОК;
Проф. Лозан Митев от НСА „В. Левски“;
Кметът на община Сопот – Деян Дойнов;
Илия Милев – дългогодишен треньор по борба, създал редица велики шампиони и медалисти от олимпийски игри, от световни и европейски първенства, треньор на Горанов.
Денят започна с „изписване“ на броя на годините, в които училището ни съществува – 50. Учениците от 9-тите класове, облечени в бяло, „изписаха“ с телата си цифрата.
След химна на Република България прозвуча и тържественият олимпийски химн, след което изявени спортисти предадоха щафета с олимпийски огън на Директора на гимназията. Зад спортистите неотлъчно вървяха младежи, носещи националния трибагреник, разгъвайки го по дължина на целия строй. След запалването на факела – символ на олимпизма, от инж. Катя Адърска-Даскова беше дадено началото на празника, който продължи в спортния салон – проведоха се волейболни срещи, турнир по шахмат  под ръководството на г-н П. Петров и г-н Ат Стоянов и в Актова зала, където се проведе 
8-ми танцов формат „Да танцуваме заедно“. Танцовият формат е със затвърдена традиция и стил от г-жа В. Константинова със съвместно  участие на ученици и учители от гимназията. Тръгвайки плахо и като експеримент, форматът през годините се разрасна и броят на участниците достига над 60. Танцовото шоу постепенно придобива популярност сред родители и гости на други училища. След оспорвана борба на танцувалния подиум, под зоркото наблюдение на компетентно жури,  се награждават два първи отбора, отбори на второ и трето място, както и отбор на публиката. Те получават статуетки и медали, както и специални отличия и грамоти, сладки торти и изкушения.
Специален гост на празника беше и г-жа Пенка Стоянова, баскетболна звезда и капитан на националния отбор по баскетбол, както учители и директори на училища от района. Г-жа Стоянова поздрави своят отбор-фаворит и награди участниците с авторска книга, като им пожела много бъдещи успехи.
На 18.03.2019 г., под ръководството на г-н Ат. Стоянов и г-н П. Петров се проведе турнир по тенис на маса и шах. Мероприятията са част от програмата на Седмицата на ученика и учителя.
Училищните отбори имат следното представяне на ученическите спортни игри:
  Юноши 8-10 клас волейбол  – 3-то място на Областно първенство с ръководител г-н 
Г. Генов;
  Юноши 11-12 клас волейбол  – 3-то място на Областно първенство с ръководител г-н 
Г. Генов;
  Юноши 8-10 клас Футбол – 2-ро място на Областно първенство с ръководител г-н 
П. Петров;
 Юноши – 8-10 клас Тенис на маса  – 3-то място на Областно първенство с ръководител 
г-н Ат. Стоянов.
Мажоретният състав под ръководството на В. Константинова е участник във всички училищни и общински мероприятия.
Подготовка по организация и провеждане на пробни матури през м. април.
Изготвена презентация за отбелязване на Националния празник – 3-ти март.
Участие в Седмицата на учителя и ученика – в Деня на самоуправлението – с подготвяне и провеждане на уроци по история и литература.
Участие в Маратон на четенето, организиран от Общинска библиотека, гр. Карлово.
Квалификация:
Обучение по Проект на фондация „Валя Крушкина” и фондация „Работилница за граждански инициативи” във връзка с Национална кампания за откриване на фалшиви новини. Участваха Светлана Дъбенска и Тоня Белизирева.
Клуб „Млад възрожденец” с ръководител Теодора Александрова поднесе  поздрав към дамите учители по случай Международния ден на жените.
Благотворителен базар за набиране на средства за ремонт на Кораба „Радецки“.

През този месец се проведе „Седмицата на ученика и учителя“, която тази година е посветена на 50-годишнината от създаването на нашето училище. В тази връзка бе  проведено състезание „Стани богат“ на английски език, организирано от Светлана Жутева и Мария Богданова в осмите класове.
Христина Цонева и Таня Искрова организираха и проведоха състезание за съставяне на текст на английски език на тема „Училище на бъдещето“. Победител е Габриела Николова от 11.а клас. Тотка Видолова и Мария Богданова организираха и проведоха състезание за най-добър постер на тема „Училище на бъдещето“. За победител бе излъчен 8.б клас.
В  Деня на ученическото самоуправлението, който е част от „Седмицата на ученика и учителя“,  ученици-заместници подготвиха : Светлана Жутева – английски език в 8.г клас, Мария Богданова – немски език в 9.а клас, Стела Караганчева – английски език в 9.а клас, Тотка Видолова – английски език в 9.д клас.
В танцовото състезание „Да танцуваме заедно“, което се проведе в същата седмица участие взеха Стела Караганчева, Стилиян Тодоров, Тотка Видолова като ръководители на отбори и  Мария Богданова - като водещ на състезанието.
Стилиян Тодоров и ученици от 11 и 12 клас взеха участие в международен обмен
„Интегриране чрез спорт“, който се проведе от 9-ти до 17-ти март в Полша. Учениците ни показаха знания и умения, както по владеене на английски език, така и в различни спортове.

Н. Иванова и Т. Белезирева взеха участие в национална конференция „Училище за бъдещето”.
На областният кръг на олимпиадата по ИТ  бяха представени три проекта:
– Лъчезар Пещерлиев и Ал. Цветков от 12.а клас с ръководител Красимир Проданов
– Петър Райчев от 12.а клас с ръководител Красимир Проданов
– Ангел Пенчев и Кирил Димов от 10.а клас с ръководител Милена Христозова. 
Два от проектите са класирани за национален кръг.
Т. Белезирева, Св. Дъбенска, С. Караколева и Св. Георгиева кандидатстваха и спечелиха проект  „Журналисти в училище“ към ФРГИ. 
През месец март Лъчезар Пещерлиев от 12.а клас и Зорница Одаджиева от 9.д клас с ръководител М. Христозова взеха участие в Национален турнир по ИТ и информатика организиран от Шуменски университет.
Учениците от 11.в клас с две ученически фирми „Винен свят” и „Смартек” взеха участие в 22-то издание на Международния панаир на учебните предприятия „Млад предприемач “. Щандовете на нашите ученици  впечатлиха с оригинален дизайн. На „ТФ Фест 2019“ се представят 100 учебни предприятия на ученици и студенти от България, Румъния, Сърбия и Черна гора. Над 800 бъдещи мениджъри демонстрират своите умения, придобити в тренировъчни фирми на изложението в Международен панаир Пловдив.
Дарина Татарлиева и Тоня Белезирева взеха участие в Първата национална училищна конференция  22- 23 март 2019г.
Мая Атанасова се включи в обученията на Фондация Кузманов на тема „Портфолио на учителя и Мениджмънт на класа“.


м. април
В началото на месеца в училище се организират и провеждат пробни матури за зрелостниците.
За всички учители е организирано  обучение на тема „Неотложна медицинска помощ на работното място”, проведено от БЧК гр. Пловдив.
През този месец са разработени и  два нови проекта по НП „Национална програма „осигуряване на съвременна образователна  среда“ от екипите  – Инж. Хилда Танчовка и Георги Генов, Гинка Стойчева и Светлана Дъбенска.
Поредно участие в конкурса „Бог е любов” – 2-ро място на Нели Шапкова от 9.в клас и Златка Димитрова от 9.д клас, Ученичката Богомила Самуилова от 11.д клас, под ръководството на Теодора Александрова, спечели 1-во място. Получи награда  лично от министър Вълчев на 10.04 .2019 г. и бе поздравена от президента Румен Радев.
Ралица Динева от 11.в клас взе участие в международното състезание за млади мениджъри Global Enterprise Challenge (GEC). То е по инициатива на Световната организация на учебните предприятия EUROPEN-PENInternational, а неговото шесто издание се проведе на 16 април 2019 г. в Международен панаир Пловдив. GEC е уникален конкурс за решаване на практически бизнес казуси. Участниците работят в интернационални екипи, които трябва да дадат решение на проблема и да презентират своята работа пред жури от експерти.





м. май
Май е месецът на абитуриентите.  Началото му е свързано с последни изпитвания, последни оценки, последни дни в училище.
И ето го 15 май – последният ден за дванадесетокласниците. Това е денят, в който изпращаме  абитуриентите. Развълнувани, прекрасни, с балони и цветя, те пристигат  за последния си ден в училище. От утрешния ден те вече няма да са ученици в ПГ „Ген. Вл. Заимов”, но завинаги ще бъдат част от заимовския дух. Директорът – г-жа Адърска  ги поздрави и им пожела на добър път и попътен вятър.
На 21 и 23 май бяха проведени двата зрелостни изпита.
24 май – денят на славянската писменост и култура започна с награждаване на ученика и учителя на годината от кмета на община Сопот. Тази година за ученик на годината бе избран Лъчезар Пещерлиев от 12.а  клас , а за учител на годината – Петър Петров.
Денят бе определен и за провеждане на абитуриентския бал. По червения килим със самочувствие пристъпваха героите на вечерта – нашите прекрасни абитуриенти. Тази година бе нарушена традицията баловете на заимовци да са в гр. Хисар и тържеството се състоя в комплекс „Яев”.
За всички останали ученици и учители месецът е изключително динамичен. Наред с учебните занятия, извънкласните дейности,  тече и трескава подготовка за големия празник – 50-годишнината на училището.

През месец май е националният кръг на олимпиадата по ИТ,  Враца. Два проекта на наши ученици бяха допуснати до участие в националния кръг.
Лъчезар Пещерлиев и Ал. Цветков 12.а клас с ръководител Кр. Проданов и Петър Райчев от 12.а с ръководител Кр. Проданов.
Лъчезар Пещерлиев и Ал. Цветков 12.а имат оценка от националния кръг 5.50 и влизат без приемен изпит в СУ, катедра Информатика.
През този месец Дарина Татарлиева, Христина Янева, Тоня Белезирева, Мариета Андреева и Ваня Блажева участваха в обучение на тема „Придобиване на знания и формиране на базови и практически умения, свързани със защита на децата и учениците при бедствия и кризисни ситуации и оказване на първа помощ“.
Дарина Татарлиева участва като оценител на матурата по биология.
Стилиян Тодоров и Пламена Ненкова взеха участие в 4-дневна сесия на Българския Олимпийски Комитет – „Олимпийска Академия“ в гр. Равда.


м. юни
Още в началото на месеца стартираха много инициативи, свързани с големия празник, чиято кулминация е на 21 юни.

На 4 и 5 юни се проведе Турнир по футбол, под ръководството на г-н Г. Генов и г-н 
П. Петров.
В спортното мероприятие взеха участие отборите на ПГ „Транспорт и транспортен мениджмънт“, гр. Казанлък, ПГ по икономика и туризъм „Алеко Константинов“, гр. Велинград, СУ „Христо Смирненски“, гр. Хисар,  както и отбор от  нашата гимназия.
Две незабравими срещи с любимите български актьори Ненчо Илчев и Мартина Вачкова  белязаха началото на големите тържества. Като послание останаха думите на големия актьор Ненчо Илчев „Когато човек има желание, няма начин да не успее, но трябва да има характер и малко късмет…”
За да го има едно училище,  са нужни усилията на много хора. За да има едно училище история и да остави следа, са нужни не просто  учители, ученици и сграда. То трябва да има заряд и да  носи  по една искрица от сърцата на всеки, свързал съдбата си макар и за малко с НЕГО– нашето училище!
В чест на юбилея бе издаден „Заимовски” алманах – скромен опит  да събере , покаже и разкаже за част от онези, които създават заимовския дух. Алманахът е посветен на всички онези, които с духа си оставят следи по пътя към успеха.
Юбилейна изложба, показваща петдесетгодишната историята на училището, неговите ученици и учители, бе организирана във фоайето на гимназията.
В навечерието на празника бе организирана Среща на випуските. С много вълнение, емоции и мили спомени в двора на училището си дадоха среща представители на различни поколения заимовски възпитаници. Сред участниците бе и първият знаменосец от първият випуск на училището – Антон Глушков.
Сутрешният концерт посветен на юбилея е на 21.06.19г. бе в НЧ „В. Левски-1861“,  гр. Карлово. Той бе подготвен от  Христина Дамянова и Лидия Гърдева. Облечени в новите си униформи, учениците и учителите на ПГ „Ген. Вл. Заимов” организираха тържествено шествие – парад по главната улица на град Карлово.
Вечерният концерт бе истински спектакъл. Кулминацията бе участието на Орлин Горанов и ансамбъл „Българе”.  Поздравителни адреси  по случай празника бяха получени от министъра на образованието и науката на република България - Красимир Вълчев, от Белчо Горанов – генерален секретар на БОК, от Нейно превъзходителство – консулът на Швейцария, от Магдалена Станулова- държавен експерт в МОН, от Лозан Митев- председател на НЦА „В. Левски”, от Синдиката на българските учители, ректори на 
ВУЗ-ове, кметовете на общините Сопот и Карлово, изпълнителни директори на ВМЗ и SKF, бивши заимовци. Част от специалните гости получиха юбилейния плакет на училището.
След  вечерния концерт тържеството продължи на открито – в градината на ПГ „Ген. Вл. Заимов”. За всички гости бе организирано вечерно парти с коктейл, подготвен от наши учители и ученици, тържествена заря и много музика. Вечерният концерт, както и коктейлът, бяха изцяло дарение на бившия заимовец  Генчо Христов. Тържествената заря също бе подарък от бивш заимовец.
Музика, настроение и най-вече много вълнение…. И ето ни вече на 50…
След празника идва бърза промяна на оборотите и подготовка на нов празник - Церемония за връчване дипломите на Випуск 2019 г.
На празничната  церемония в двора на професионалната гимназия дванадесетокласниците от випуск 2019 получиха дипломите си за средно образование  и свидетелствата за професионална квалификация.
Днес  изпращаме поредният 46-ти випуск. И тази година има с какво да се гордеем - чудесно представяне на държавните зрелостни и държавните квалификационни изпити, класирани ученици на национални олимпиади и състезания.
Трима са носители на златни медали  - Кристина Дурева, Цветелина Георгиева и Лъчезар Пещерлиев. Много от зрелостниците получиха и награди за участие в различни  училищни и извънкласни мероприятия. Специален плакет и парична награда от ВМЗ ЕАД – Сопот получи Лъчезар Пещерлиев.
С  емоционално слово към завършващите се обърна директорът на ПГ „ Ген. Вл. Заимов” инж. Катя Адърска-Даскова. „ Побеждавайте, радвайте се на всичко, което успеете да постигнете и знайте, че когато има в сърцето  ви любов, когато имате знания и умения, успехът ще бъде с вас”, бяха част от думите й.
С поздрав към всички се обърна и кметът на община Сопот – Деян Дойнов.
От името на абитуриентите слово произнесе Кристина Дурева  от 12.б клас.
Поздравителен адрес бе прочетен  и от Габровския университет.
Тържествената церемония завърши с обща снимка на випуска, а в двора на училището бе организиран кетъринг  за всички.
Колкото и да са различни като мечти, темперамент и интелект ,все пак има нещо ,което ще обединява и този випуск за цял живот – и те са горди заимовци.
На добър час, випуск 2019!
Вървете с вяра, достойнство и чест!

В края на месеца на международния медиен фестивал „Арлекин” взеха участие г-жа Христина Дамянова  и Лъчезар Пещерлиев от 12.а с филма „Родени 1837”.
През  този месец ученици от 9.а, 10.а и 11.а клас с ръководители Цонка Иванова и Мария Богданова взеха участие за втори път в Webbin, проведен в зала 1 на НДК град София.
В края на месеца 20 ученици от училището ни заминаха за Германия  по програма Еразъм+, където провеждат учебна практика в Берлин под ръководството на Мария Богданова и Константин Колев.
Учебната година приключи с обучителен семинар за всички учители в Пампорово.



